Birtist í DV 05.08.09 . Bjartur í Sumarhúsum hefur lifað með þjóðinni allar götur frá því Sjálfstætt fólk Halldórs Laxness kom út á fjórða áratug síðustu aldar . Bjartur vildi ekki sætta sig við fyrirsjáanlegt hlutskipti sitt í lífinu : Að verða til æviloka undirokað vinnuhjú á Rauðsmýri . Hann vildi verða sjálfstæður maður , jafnvel þótt það kostaði erfiði , svita og tár . Bjartur kallaði afdalakot sitt Sumarhús og lesandum Sjálfstæðs fólks er gert ljóst að lífsbarátta Bjarts á heiðum upp var háð gegn ofurefli þar sem mannlegt samfélag og náttúruöflin lögðust á eitt um að torvelda hana . Bjartur í Sumarhúsum er í hugum margra tákngervingur hins óraunsæja draumóramanns sem ber höfðinu við steininn . Í stað þess að beygja sig undir kaldhamraðan veruleikann í mannheimum og í náttúrunni þá segir hann hvoru tveggja stríð á hendur , dæmdur til að mistakast . En ef aldrei hefði brunnið í hjörtum manna baráttuandi , ódrepandi löngun til frelsis ; þráin til að geta borið höfuðið hátt , þá værum við ekki þar á vegi stödd í baráttu fyrir frjálsu lýðræðissamfélagi sem við þó erum - þrátt fyrir allt . Bjartur hafi þannig verið í uppreisn gegn kyrrstöðusamfélaginu - Rauðsmýrinni - þar sem húsbændur og hjú þekktu hvað til friðarins heyrði . Og nú sé ekki rétti tíminn að styggja alla góðu vinina okkar í Evrópusambandinu - því þar sé framtíðina að finna . Bjartur í Grímshaga átti sig greinilega ekki á þessu og vitnar Jóhann því til marks í eftirfarandi orð mín af heimasíðu : " Allt Icesave málið er kennslubókardæmi í ofríki ... Látum hótanir þvert á móti verða til þess að herða okkur í ásetningi um að komast út úr vandræðum okkar af eigin rammleik . Um hjálpina að utan hef ég einnig miklar og vaxandi efasemdir í efnahagslegu samhengi . " AGS og ESB gegn Íslandir Við þessi orð mín stend ég . Við eigum að treysta á okkur sjálf og ekki gleyma því að Evrópusambandið kemur ekki til okkar nú færandi hendi heldur beitir þvingunum til að knýja okkur til að undirgangast afarkjör lánadrottna , Breta og Hollendinga . Alþjóðagjaldeyrissjóðurinn er heldur ekki að gefa okkur neitt . Því fer fjarri . Hann stendur þvert á móti vaktina og meinar alþjóðasamfélaginu að veita okkur aðstoð nema við hlítum skilyrðum Evrópusambandsins . Íslendingum er nú sagt að þeir þurfi að skilja það hlutskipti sitt að hafa tapað í spilavíti kapitalsimans . " Þið töpuðuð " , sagði Uffe Elleman , fyrrum utanríkisráðherra Danmerkur . Á honum var að skilja að þess vegna ættum við ekki annarra kosta völ en fara að boðvaldi Alþjóðagjaldeyrissjóðsins sem kominn er til Íslands í umboði Evrópusambandsríkja til að berja Íslendinga til hlýðni . Uffe Elleman er fundamentalisti í markaðshyggju , og þarf hans afstaða ekki að koma á óvart . En hitt þykir mér undarlegt þegar jafnvel félagslega sinnað fólk virðist reiðubúið að gjalda jáyrði við Icesave - án þess svo mikið að kynna sér innihald samningsins - og jafnvel þótt reikninginn eigi að skrifa á eignalaust fólk inn í framtíðina ! Allt er þetta gert í þeirri trú að undirgefni muni leiða til farsældar . Hnjáliðamjúkir Svíar Þegar valdastétt samtímans syngur einum rómi , Alþjóðagjaldeyrissjóðurinn og Evrópusambandið með hnjáliðamjúka Svía í forsvari , þá lyppast allt of margur Íslendingurinn niður , greinilega með þá von í brjósti að hlýðnin muni á endanum borga sig - allt verði fyrirgefið að sjö árum liðnum þegar Icesave afborganirnar eiga að hefjast . " Gjaldið sem Íslendingar greiða nú er gjaldið fyrir það að standa einir , " hefur Jóhann Hauksson eftir Uffe Ellemann . Og hann ætlar að einmitt það vilji Bjartur í Grímshaga - að Íslendingar standi einir . Þetta er röng ályktun hjá Jóhanni Haukssyni . Ég vil að Íslendingar taki þátt í alþjóðlegri samvinnu og hef alla tíð verið talsmaður samstöðu og samstarfs , heima og heiman . En ég tel jafnframt að Íslendingar eigi aðeins að undirgangast þá skilmála gagnvart öðrum ríkjum sem eru réttmætir og sem ætla má að við getum risið undir og staðið við . Annað er ómerkilegt og ekki sæmandi fullvalda þjóð með sjálfsvirðingu . Íslendingar munu klára sig vel á alþjóðavettvangi . Það munu þeir þó aðeins gera hafi þeir til að bera sjálfsvirðingu . Sjálfsvirðingin skapar svo aftur virðingu í okkar garð . Þeir vaða villur sem halda að allra meina bót sé að leggjast hundflatur fyrir Evrópusambandinu . Þeir enda þar hugsanlega innandyra . Á Rauðsmýri samtímans . En sem barinn þræll .